《西风》
宋代·吕南公

西风一夜飕飕动，冷触病身增疾痛。卧听促织不成眠，起望明星还内讼。

十年客路过秋色，五亩故园停岁种。学如观海祗自奇，文似屠龙竟谁用。

情知至足在饱煖，何事低心随荐贡。桀溺从初岂有官，接舆却是能歌凤。

今虽未借邯郸枕，昔曾屡叹南柯梦。哿矣归哉有近期，会将物我分轻重。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。